אליעזר כגן (ספורטאי)

אליעזר "לייזר" כגן (נולד ב-14 באוגוסט 1958) הוא שחקן כדורעף ישראלי, חבר נבחרת ישראל בכדורעף ושחקן הפועל המעפיל. כגן הוא בעל מספר ההופעות הבינלאומיות הרב ביותר (120). כגן הוא גם צ'לן מקצועי שניגן בתזמורת הקאמרית הקיבוצית.

ביוגרפיה 
כגן נולד וגדל בקיבוץ המעפיל. בגיל 11 הוא החל ללמוד לנגן בצ'לו בעקבות אחיותיו שניגנו בפסנתר ובויולה. הוא למד ארבע שנים בהדרכתו של עוזי ויזל. כגן בוגר האקדמיה למוזיקה באוניברסיטת תל אביב וניגן בתזמורת הקאמרית הקיבוצית. הוא עבד כמטפל בפעוטות והיה לגבר הראשון בקיבוץ שעבד בעבודה זו.

כגן החל לשחק כדורעף בקבוצת הפועל המעפיל בעונת 1973–1974, ושיחק בקבוצה במשך חמש עשרה עונות (לא רצופות). בעונת 1985–1986 הוא שיחק עשרים ושניים משחקים בקבוצת ואלי זאבן פירנצה באיטליה בליגה השנייה. בעונות 1987–1988 ו-1988–1989 האו שיחק בקבוצת הפועל רמת אביב ובעונת 1989–1990 שיחק בקבוצת מכבי פתח תקווה. בעונת 1992–1993 הוא שיחק בקבוצת הפועל תל אביב וסיים את קריירת המשחק שלו בליגה השנייה בקבוצת הפועל העוגן בעונת 1993–1994. בסך הכל כגן שיחק כדרועף במשך עשרים ואחת עונות.

ביחד עם קבוצת הפועל המעפיל, כגן זכה בחמישה תוארי אליפות המדינה, בארבעה גביעי המדינה ובשלושה דאבלים. נוסף על כך, הוא הגיע שלוש פעמים למקום השני בליגה, ופעמיים למשחק גמר גביע המדינה.

חיים אישיים 
כגן נשוי, אב לשניים ומתגורר במושב אומץ. הוא עובד בחברת החשמל.

כגן הוביל את תהליך השיקום של סרגיי קוחטין, שחקן כדורעף בינלאומי ששיחק בישראל והתדרדר לשימוש בסמים קשים, ובעזרתו של כגן עבר תהליך גמילה ארוך.

קישורים חיצוניים 
 אלישע שוחט, מתכוננים להיכל התהילה! לייזר כגן: מנחית ומנגן, באתר איגוד הכדורעף בישראל, 23 באוגוסט 2011
 סרט על אליעזר כגן משנת 1982

הערות שוליים

צ'לנים ישראלים
שחקני כדורעף ישראלים
המעפיל: אישים
בוגרי תיכון אזורי מקיף מעיין השחר
בוגרי בית הספר למוזיקה ע"ש בוכמן-מהטה, אוניברסיטת תל אביב
ישראלים שנולדו ב-1958